**ПЛАН О СМЈЕРНИЦАМА ПОЛИТИКА ТРЖИШТА РАДА И АКТИВНИМ МЈЕРАМА ЗАПОШЉАВАЊА У БОСНИ И ХЕРЦЕГОВИНИ ЗА 2018. ГОДИНУ**

Сарајево, јули 2018. године

**1. УВОД**

На основу одредби Закона о Агенцији за рад и запошљавање Босне и Херцеговине („Службени гласник БиХ“, бр. 21/03 и 43/09), Агенција за рад и запошљавање Босне и Херцеговине је, у сарадњи са Федералним заводом за запошљавање Федерације Босне и Херцеговине, Заводом за запошљавање Републике Српске и Заводом за запошљавање Брчко Дистрикта Босне и Херцеговине, сачинила је приједлог „Плана о смјерницама политика тржишта рада и активним мјерама запошљавања у Босни и Херцеговини за 2018. годину”.

Овај документ представља смјернице политика тржишта рада и активне мјере запошљавања које су планирале надлежне државне и ентитетске институције у области запошљавања у 2018. години. Полазне основе за креирање овог документа представљали су приоритетни циљеви наведени у програмима рада Агенције за рад и запошљавање Босне и Херцеговине, Федералног завода за запошљавање Федерације Босне и Херцеговине, Завода за запошљавање Републике Српске и Завода за запошљавање Брчко Дистрикта Босне и Херцеговине за 2018. годину, који су прихваћени од стране надлежних министарстава и институција.

Извори финансирања за реализацију ових активности су првенствено одобрени буџети институција које реализујеју ове активности, уз додатна средства обезбјеђена путем реализације пројеката финансираних из страних кредита и донација и средстава из буџета влада ентитета и Брчко Дистрикта Босне и Херцеговине намијењених подршци реализацији програма активних мјера на тржишту рада.

„План о смјерницама политика тржишта рада и активним мјерама запошљавања у Босни и Херцеговини за 2018. годину” су сачинили представници Агенције за рад и запошљавање Босне и Херцеговине, Федералног завода за запошљавање Федерације Босне и Херцеговине, Завода за запошљавање Републике Српске и Завода за запошљавање Брчко Дистрикта Босне и Херцеговине.

**2. АНАЛИЗА СИТУАЦИЈЕ НА ТРЖИШТУ РАДА У БОСНИ И ХЕРЦЕГОВИНИ У 2017. ГОДИНИ**

Тренутно расположиви прелиминарни подаци за 2017. годину наговјештавају да је економски раст у Босни и Херцеговини (у даљем тексту: БиХ) са почетка године настављен и у току године. Кључну детерминанту раста представљало је повољније екстерно окружење. С обзиром да су економска кретања у БиХ у великој мјери везана за екстерно окружење, земље ЕУ и региона, а у 2017. години дошло је до побољшања економског раста у Еврозони и повећања економске активности у окружењу, то се позитивно одразило и на БиХ. Према статистичким показатељима, у 2017. години настављен је позитиван тренд кретања на тржишту рада, који је истовремено био праћен растом броја запослених (у 2017. години просјечан број запослених износио је 746,3 хиљаде и био је већи за 2,8 % у односу на 2016. годину) и опадањем броја незапослених лица (просјечан број незапослених лица у 2017. години износио је 489,3 хиљаде и смањен је за 6,1% у односу на просјек 2016. године). Просјечна мјесечна нето плата по запосленом у 2017. години износила је 851,00 КМ[[1]](#footnote-1) и у односу на 2016. годину повећала се за 1,5%. Посматрано на годишњем нивоу у 2017. години остварен је раст физичког обима индустријске производње од 3,1%.

**Основна кретања на тржишту рада у БиХ**

Иако је незапосленост у протеклом периоду благо опадала, још увијек је у великој мјери структурна и у цјелини висока. У протеклој години постигнут је одређени напредак у модернизацији радног законодавства, као и побољшању пословног окружења. Међутим, постизање јачег и одрживог економског раста захтијева ефикаснији јавни сектор и динамичнији развој приватног сектора.

|  |  |  |  |  |  |  |
| --- | --- | --- | --- | --- | --- | --- |
| **Табела 1. Број запослених у правним лицима у периоду И - XИИ 2017. године – БиХ/ентитети/Дистрикт** | | | | | | |
|  | **Укупно запослени[[2]](#footnote-2)** | | | | | |
| **ФБиХ** | **РС** | **БДБиХ** | **БиХ** | | |
|  | **Индекс у односу на претходни мјесец** | **Индекс у односу на исти мјесец претходне године** |
| **I /2017** | **461.375** | **258.010** | **16.930** | **736.315** | **101,3** | **102,9** |
| **II /2017** | **460.971** | **256.469** | **16.919** | **734.359** | **99,7** | **102,6** |
| **III /2017** | **462.473** | **257.740** | **17.056** | **737.269** | **100,4** | **102,5** |
| **IV /2017** | **464.531** | **260.139** | **17.104** | **741.774** | **100,6** | **102,4** |
| **V /2017** | **465.776** | **261.082** | **17.183** | **744.041** | **100,3** | **102,6** |
| **VI /2017** | **469.624** | **262.055** | **17.244** | **748.923** | **100,7** | **102,5** |
| **VII /2017** | **468.350** | **263.734** | **17.252** | **749.336** | **100,1** | **102,5** |
| **VIII /2017** | **466.912** | **263.123** | **17.305** | **747.340** | **99,7** | **102,4** |
| **IX /2017** | **473.841** | **263.476** | **17.274** | **754.591** | **101,0** | **102,5** |
| **X /2017** | **473.708** | **263.042** | **17.270** | **754.020** | **99,9** | **103,6** |
| **XI /2017** | **474.596** | **263.018** | **17.203** | **754.817** | **100,1** | **103,7** |
| **XII /2017** | **472.575** | **263.478** | **17.149** | **753.202** | **99,8** | **103,6** |

БиХ и у 2017. години биљежи позитивне промјене на тржишту рада као што су наставак тренда смањења стопе незапослености и постепени економски раст. Према подацима Агенције за статистику БиХ, број запослених лица у БиХ у 2017. години константно је био у порасту како при мјесечном, тако и при годишњем поређењу. Повећање броја запослених лица је допринијело смањењу административне стопе незапослености која је у децембру износила 38,7% и у односу на исти период 2016. године мања је за 2,2 одстотна поена. У 2017. години забиљежен је пад броја незапослених лица на евиденцијама завода и служби запошљавања у БиХ.

|  |  |  |  |  |
| --- | --- | --- | --- | --- |
| **Табела 2. Стање тржишта рада у БиХ у 2017. години (просјек) – БиХ/ентитети/Дистрикт** | | | | |
|  | **Босна и Херцеговина** | Федерација БиХ | Република Српска | Брчко Дистрикт БиХ |
| Укупно регистрована ззнзапосленост | **746.332** | 467.894 | 261.281 | 17.157 |
| Укупно регистрована незапосленост | **489.360** | 357.971 | 120.056 | 11.333 |
| Стопа регистроване незапослености | **39,6%** | 43,3% | 31,5% | 39,8% |

Просјечан број незапослених лица у 2017. години износио је 489.360 и у односу на просјек у 2016. години смањио се за 31.990 или 6,1%. Од укупног броја лица која траже запослење у 2017. години, 262.167 или 53,6% су чиниле жене. Што се тиче квалификационе структуре, највеће учешће у укупној незапослености у 2017. године чинилa су лицa са трећим степеном образовања КВ радници 32,9%, затим радници са ССС 27,9%, те НКВ радници 27,1%.

Смањен је и број корисника права на темељу незапослености у односу на почетак године. У децембру 2017. године новчану накнаду користило је 13.229 лица или 2,8% од укупног броја регистрованих незапослених лица. Овај број се у односу на јануар 2017. године, смањио за 3,5%. Право на здравствену заштиту на основу незапослености у децембру 2017. године остварило је 396.737 лица или 83,5% од укупно регистроване незапослености у БиХ.



У 2017. години, са евиденција Федералног завода за запошљавање Федерације БиХ, Завода за запошљавање Републике Српске и Завода за запошљавање Брчко Дистрикта БиХ укупно је запослено 140.043 незапослена лица. Број запослених лица са евиденција у односу на 2016. годину у БиХ био је већи за 7.852 лица или 5,9% и то у Федерацији БиХ за 6.614 или 7,2%, Републици Српској за 1.434 или 3,8%, док је у Брчко Дистрикту БиХ овај број био мањи за 196 или 7,4%.

Гледајући податке из Анкете о радној снази за 2017. годину[[3]](#footnote-3), од укупно 2,4 милиона радно способних лица, око милион се квалификује као економски активно, а више од 1,3 милиона као економски неактивно. Подаци показују да је мање од половине радно способног становништва изнад 15 година старости у БиХ активно. Стопа активности од 42,6% је врло ниска по међународним стандардима.

У оквиру радне снаге 815.659 је запослених лица, а 210.678 незапослених лица. Број запослених лица већи је за 1,8% у односу на 2016. годину, док се број незапослених лица смањио за 22,8%. Анкетна стопа незапослености је значајно мања од регистроване и на нивоу БиХ за 2017. годину износила је 20,5%. У односу на 2016. годину мања је за 4,9 одстотних поена. Стопа незапослености била је највиша међу младима старости од 15 до 24 године и износила је 45,8%. Стопа незапослености младих од 15 до 24 године се смањила у односу на 2016. годину (54,3%) за 8,5 одстотних поена. Стопа запослености већа је у односу на 2016. годину за 1,7% и у 2017. години је 33,9%.

|  |  |  |  |  |  |  |
| --- | --- | --- | --- | --- | --- | --- |
| **Табела 4. Запосленост и незапосленост у БиХ према подацима из Анкете о радној снази** | | | | | | |
|  | 2017. | | 2016. | | Индекси  2017.  2016. | |
| укупно | жене | укупно | жене | укупно | жене |
| **Запослени** | 815 659 | 306 779 | 801 000 | 288 000 | 101,8 | 106,5 |
| **Незапослени** | 210 678 | 92 334 | 273 000 | 124 000 | 77,2 | 74,5 |
| **Стопа анкетне незапослености,%** | 20,5 | 23,1 | 25,4 | 30,0 |  |  |

**3. СМЈЕРНИЦЕ ПОЛИТИКА ТРЖИШТА РАДА И АКТИВНИХ МЈЕРА ЗАПОШЉАВАЊА У 2018. ГОДИНИ**

Приоритетни задаци завода и служби за запошљавање у БиХ у 2018. години су да обезбјеђивање одговарајуће материјалне и социјалне сигурности незапослених лица, те провођење утврђених политика запошљавања ради повећања ефикасности тржишта рада, што укључује креирање и реализацију програма и мјера активне политике запошљавања.

У 2018. години заводи и службе запошљавања у БиХ ће настојати прилагођавати своје услуге корисницима с обзиром на изазове у привреди, брзе промјене на тржишта рада, расположивост (не)квалификоване радне снаге и потребу усклађивања компетенција незапослених с потребама тржишта рада. Намјера је да се наведеним мјерама омогући лакша и бржа интеграција незапослених лица на тржиште рада, нарочито оних у неповољном положају на тржишту рада, те да се пружи подршка послодавцима код којих је потребно обезбиједити адекватну радну снагу. Мјере које су овде приказане су прилагођене потребама и захтјевима тржишта рада и усклађене су са оквирним стратешким документима у области рада и запошљавања.[[4]](#footnote-4) Оно што је важно истаћи, је да ће се упоредо са овим активностима, реализовати већ започети реформски задаци у оквиру институционалног јачања завода и служби запошљавања у БиХ, управо како би се створили предуслови за успјешну реализацију активних мјера. У оквиру тога посебна пажња посветиће се савјетодавном процесу и раду са незапосленим лицама.

Све активности у оквиру мјера активне политике запошљавања биће усмјерене на стварање претпоставки за побољшање квалитета и повећање конкурентности понуде на тржишту рада, активацију незапослених на тржишту рада и подстицање потражње за радном снагом, као и на стицање повјерења и успјешну сарадњу партнера на тржишту рада. Заводи и службе запошљавања у БиХ су се у планираним активностима у 2018. години опредијелили за основне смјернице политика тржишта рада које предвиђају:

1. **Наставак модернизације рада завода и служби запошљавања у БиХ**

У оквиру **Програма запошљавања младих** у БиХ (YEP), који финансира Швајцарска агенција за развој и сарадњу (СДЦ), а реализује њемачка консултантска фирма GOPA у сарадњи са јавним службама за запошљавање, пружиће се и даље подршка развоју нових услуга тј. метода рада са незапосленим лицима и послодавцима. У 2018. години, предвиђено је увођење активности на обуци запослених (по принципу тренинг тренера) за рад са корисницима услуга (незапосленим лицама и послодавцима) кроз примјену нових метода, на унапређењу метода и садржаја рада бироа, као и даљој обуци радника завода и служби запошљавања у БиХ. Планирано је и увођење израде индивидуалних планова запошљавања у раду са незапосленим лицама, те провођење испитивања задовољства корисника услуга, и успостављање и ширење реформског пакета и система мјерења учинака у јавним службама за запошљавање у БиХ који то још нису увели. У оквиру Пројекта планирано је и ширење мреже клубова за тражење посла. Такође, у 2018. години заводи и службе запошљавања у БиХ ће имплементирати нове савјетодавне услуге у раду са лицима које намјеравају покренути властити бизнис.

Такође, наведени програми активних мјера ће, својим циљевима и циљним групама, бити у правилу усклађени са утврђеним параметрима и индикаторима **Пројекта подршке запошљавању** који је предмет Споразума између БиХ и ентитета са Свјетском банком тј. Међународном банком за обнову и развој. Пројекат садржи двије компоненте и то: промоција запошљавања путем мјера активне политике запошљавања и посредовања у запошљавању и подршка за системе управљања, мониторинга и комуникације. Циљ Пројекта је побољшања исхода запошљавања као и јачање капацитета и унапређење перформанси јавних служби за запошљавање у контексту савјетодавних услуга за незапослена лица, профилирања незапослених лица и израде индивидуалних планова запошљавања, посредовања у запошљавању, прикупљања информација о слободним радним мјестима и мониторинга мјера активне политика запошљавања.

1. **Предузимање мјера на даљем побољшању трендова на тржишту рада**

Главне активности завода и служби запошљавањау БиХ на тржишту рада у 2018. години биће усмјерене на:

* провођење закона о запошљавању у дијелу који се односи на остваривање права на основу незапослености;
* провођење програма активне политике запошљавања на угрожене циљне групе на тржишту рада (млади без радног искуства, жене, повратници, Роми, демобилисани војници, незапослена лица старије старосне доби);
* унапређење садржаја и ефикасности рада у пружању услуга кључним корисницима, послодавцима и незапосленим лицама;
* праћење и анализу стања и потреба тржишта рада, кретања запошљавања, запослености и незапослености;
* јачање и развој предузетништва кроз пројекте финансирања и суфинансирања самозапошљавања и провођење програма припреме за запошљавање лица, као и програме обука, преквалификације и доквалификације.

1. **Провођење циљаних програма активних мјера запошљавања**

Полазећи од садашњег стања незапослености, кретања на тржишту рада, као и укупних карактеристика тржишта рада, проводиће се мјере и активности које ће доприносити подизању активности на тржишту рада, као и мјере које ће стимулисати запошљавање и бити у функцији повећања укупне запослености. Пројекти запошљавања, као дио мјера активне политике, биће усмјерени на подстицање запошљавања претежно у привреди и биће намјењени теже запошљивим и дугорочно незапосленим лицама која активно траже запослење. У 2018. години планиран је наставак ранијих и провођење нових пројеката активне политике запошљавања који се односе на запошљавање или самозапошљавање циљних група, а сви планирани програми су приказани у Поглављу 4. - Планиране мјере активних политика запошљавања на тржишту рада у БиХ.

1. **Брзо и ефикасно извршавање свих послова везаних за остваривање права незапослених, као и благовремену исплату остварених материјалних права**

Свако регистровано незапослено лице, у складу са важећим законима о запошљавању у БиХ, остварује и права за случај незапослености која подразумијевају новчана давања и то:

* право на новчану накнаду,
* право на здравствено осигурање по основу незапослености,
* право на пензионо осигурање по основу незапослености,
* уплату доприноса за ПИО, уколико се са тим стажом осигурања испуњавају услови за старосну пензију.

Осим ових права, свако лице које се пријави на евиденцију незапослених ради тражења запослења има право и на информисање о могућностима и условима запошљавања, на посредовање у запошљавању, на савјетовање о избору занимања и на стручно оспособљавање и припрему за запошљавање. Заводи и службе запошљавања су и у 2018. години планирали средства за испуњавање ових законских обавеза.

1. **Провођење функције професионалног информисања и усмјеравања**

Заводи и службе запошљавања имају значајну улогу када је у питању каријерно информисање и усмјеравање лица које се налазе пред избором будуће професије. Ове активности имају за циљ пружање помоћи и подршке лицима у креирању професионалног развоја и усмјеравају га у област рада у којима има највише изгледа за успјех и запошљавање. Наведене активности завода и служби за запошљавање реализоваће се кроз:

* подизање нивоа свијести о избору занимања и проналажењу послова према сопственим интересовањима, способностима и системом вриједности код припадника различитих група теже запошљивих лица (рад CISO центара и клубова за тражење посла),
* подршку развоју цјеложивотног учења,
* успостављање конкретније сарадње са институцијама из области образовања, нарочито у креирању уписне политике,
* организовање предавања за ученике,
* професионално информисање ученика о стању и потребама тржишта рада,
* промоцију занимања из области производних и услужних дјелатности за којима постоје потребе на тржишту рада.

**4. ПЛАНИРАНЕ МЈЕРЕ ПРОГРАМА АКТИВНИХ ПОЛИТИКА ЗАПОШЉАВАЊА НА ТРЖИШТУ РАДА У БОСНИ И ХЕРЦЕГОВИНИ**

При утврђивању мјера активне политике запошљавања водило се рачуна о реализацији задатака остварених у предходној години као и позитивним кретањима на тржишту рада у БиХ. Мјере из овог документа су прилагођене потребама и захтјевима тржишта рада и усклађене су са оквирним стратешким, законским и планским документима у области запошљавања у БиХ. Намјера је да се наведеним мјерама омогући лакша и бржа интеграција незапослених лица на тржиште рада, нарочито оних у неповољном положају на тржишту рада, те да се пружи подршка послодавцима код којих је потребно осигурати адекватну радну снагу. Мјерама фокусираним на подстицање запошљавања код послодаваца утицат ће се на задовољење потреба за радницима одређеног профила занимања у складу са динамиком и пословним циклусима. Такође, мјере намијењене незапосленим лицама биће фокусиране на подизање нивоа њихових знања и/или вјештина, повећање степена запошљивости, прекид дуготрајне незапослености, те кроз суфинансирање припреме за рад кроз обуку на радном мјесту, стручно оспособљавање и усавршавање тј. стицање практичних знања и вјештина повећавати њихове шансе за запослењем. Такође, наведени програми ће у Федерацији БиХ и Републици Српској, својим циљевима и циљним групама, бити усклађени са утврђеним параметрима и индикаторима Пројекта подршке запошљавању који је предмет Споразума између БиХ и ентитета са Свјетском банком тј. Међународном банком за обнову и развој, а како би се на основу извршења циљева могла преузимати финансијска средства.

У складу са постојећим законским прописима у БиХ, активне политике запошљавања спроводе:

* У Федерацији БиХ - Федерални завод за запошљавање и кантоналне службе запошљавања,
* У Републици Српској - Завод за запошљавање Републике Српске и
* У Брчко Дистрикту БиХ - Завод за запошљавање Брчко Дистрикта БиХ.

Активности око координације посредовања у запошљавању држављана Босне и Херцеговине у другим државама, иницирање потребних активности код ентитетских завода за запошљавање и Завода за запошљавање Брчко Дистрикта БиХ да се заједно и у сарадњи са послодавцима, синдикатима, образовним установама и другим удружењима организују и спроводе програми професионалног усмјерења и образовања у сврху већег запошљавања и других облика активне политике запошљавања, заједнички обављају Агенција за рад и запошљавање БиХ, Федерални завод за запошљавање Федерације БиХ и кантоналне службе запошљавања, Завод за запошљавање Републике Српске и Завод за запошљавање Брчко Дистрикта БиХ.

**4.1. ФЕДЕРАЦИЈА БиХ**

Програмским активностима, у складу са расположивим капацитетима, Федерални завод за запошљавање ће партиципирати у реализацији циљева из Реформске агенде за Босну и Херцеговину за период 2015-2018 и Стратегије јачања функције посредовања у јавним службама за запошљавање у Федерацији БиХ. Као и у претходном периоду све активности Федералног завода за запошљавање у оквиру реализације активне политике запошљавања усмјериће се на потицање потражње за радном снагом и пружање подршке незапосленим лицама кроз побољшање њихове запошљивости (унапређење знања и вјештина те бржа интеграција на тржиште рада), подстицање њиховог самозапошљавања, као и на пружање одговарајућих информација за незапослена лица и послодавце. Значајан дио активности ће се фокусирати на стварање успјешну сарадње са различитим актерима на тржишту рада.

**4.1.1. МЈЕРЕ АКТИВНИХ ПОЛИТИКА ЗАПОШЉАВАЊА**

У 2018. години, у складу с могућностима, Федерални завод за запошљавање ће пружити подршку теже запошљивим категоријама незапослених лица, прије свега младим лицама без радног искуства, дуготрајно незапосленима, женама и др. Планирано је да мјерама активне политике запошљавања буде обухваћено око **10.000** незапослених лица. Ради ефективног и ефикасног провођења мјера активне политике запошљавања и квалитетног усаглашавања понуде и потражње на тржишту рада, а с обзиром на финансијске могућности, евентуалне грантове или исказану заинтересованост партнера и циљних група, поједине мјере, програми и пројекти, али и број незапослених који ће бити обухваћен тим мјерама, исказан у Програму, као и друге активности, према потреби, усклађиваће се измјенама и допунама програмā и/или Финансијског плана за 2018. годину.

Посебно ће се водити рачуна о различитостима и потребама кантона те ће се предвиђена новчана средства, зависно о исказаном интересу послодаваца и незапослених лица, моћи увећавати, преусмјеравати и придруживати појединим програмима, мјерама и пројектима. Планирано је да јавни позиви за учешће у реализацији програма буду отворени и продужавани све до уговарања укупно расположивих средстава, ради могућности континуираног аплицирања послодаваца у складу са њиховим потребама, чиме се повећава и могућност подтицања запошљавања незапослених лица током цијеле планске године. Планирани програми активне политике запошљавања биће реализовани у складу са принципима џендер одговорног буџетирања.

**ПРОГРАМ СУФИНАНСИРАЊА ЗАПОШЉАВАЊА****, САМОЗАПОШЉАВАЊА И ПРИПРЕМЕ ЗА РАД**

Циљ програма је запослити 10.000 лица са евиденције незапослених у Федерацији БиХ са посебном родном и социјалном осјетљивошћу ради јачања њихове конкурентности и брже интеграције на тржишту рада, спречавања дуготрајне незапослености, те стварања услова за стицање првог радног искуства, самозапошљавање тј. регистрацију/покретање дјелатности. За реализацију ових програма у 2018. години планирана су средства у износу од 67.072.7500,00 КМ[[5]](#footnote-5). Предвиђена је реализација сљедећих програма:

* Прво радно искуство/Запошљавање младих;
* Прилика за све/ Периодично запошљавање;
* Ваучер за посао;
* Јавни радови;
* *Start up*;
* Припрема за рад - Обуком до запослења;
* Запошљавање Рома.

Партнери у провођењу овог пројекта су кантоналне службе за запошљавање, послодавци, Министарство за људска права и избјеглице БиХ, Федерално министарство пољопривреде, водопривреде и шумарства, Федерално министарство развоја, подузетништва и обрта и други заинтересовани субјекти. Предвиђено је да програм обухвати незапослена лица из слиједећих циљних група:

* Млади без радног искуства;
* Дуготрајно незапослене особе, жене;
* Лица с инвалидитетом, као и радно способна лица ометена у развоју, дјеца и супружници лица с инвалидитетом од 60% и више;
* Демобилисани борци и дјеца незапослених демобилисаних бораца;
* Чланови породица шехида/погинулих бранилаца;
* Лица доби преко 40 година;
* Чланови домаћинства у којем ни један члан није запослен;
* Роми;
* Самохрани родитељи, старатељи и хранитељи и њихова дјеца, родитељи дјетета са посебним потребама, бивши штићеници дома за незбринуту дјецу;
* Жртве насиља, цивилне жртве рата, жртве насиља у породици, лијечени зависници и др.

**Професионална оријентација (професионално информиСАЊЕ, програм обуке за активно тражење посла и др)**

У 2018. години планирана је израда стандарда услуга каријерне оријентације/ усмјеравања у јавним службама за запошљавање у Федерацији БиХ, чији је циљ унапређење и проширење услуга за професионално информисање ученика у основним и средњим школама, као и проширење и унифицирање радионица за тражиоце запослења. У оквиру унапређења и проширења услуга за професионално информисање ученика у основним и средњим школама планиране су слиједеће активности: истраживање и анализа професионалног информисања и сарадње са образовним системом које проводе јавне службе за запошљавање у Федерацији БиХ; одржавање тематских састанака са представницима образовног система и обука за запосленике јавних служби за запошљавање у овој области; допуне и стандардизација постојећег система професионалног информисања; израда и штампање приручника за провођење професионалног информисања.

Додатно ће се унаприједити функционалности садржаја веб странице [www.abecedakarijere.ba,](http://www.abecedakarijere.ba,) која може бити јединствени извор актуелних информација о каријерној оријентацији. Наведене активности су усклађене са Стратешким правцима развоја каријерне оријентације у Федерацији БиХ за период 2015–2020. година и смјерницама из Доктрине рада јавних служби за запошљавање у Федерацији БиХ. За реализацију активности професионалне оријентације у 2018. години планирана су средстава у износу од 150.000,00 КМ.

**ЗАЈЕДНИЧКИ ПРОГРАМИ СА ДРУГИМ ИНСТИТУЦИЈАМА И УСТАНОВАМА****:**

**ПРОЈЕКАТ ЗАПОШЉАВАЊА МЛАДИХ У БОСНИ И ХЕРЦЕГОВИНИ (**YEP**)**

У оквиру Програма запошљавања младих у БиХ (YEP), који финансира Швајцарска агенција за развој и сарадњу (СДЦ), а реализује њемачка консултантска фирма GOPA у сарадњи са јавним службама за запошљавање, пружат ће се и даље подршка развоју нових услуга тј. метода рада са незапосленим лицама и послодавцима у кантоналним службама за запошљавање. Активности овог пројекта су великим дијелом инкорпориране у активности Пројекта подршке запошљавању који подржава Свјетска банка, а које су усмјерене на испуњавање утврђених резултата тј. индикатора из Пројекног документа. За 2018. годину, предвиђено је да се осим у службама за запошљавање Босанско-подрињско, Херцеговачко-неретванског, Тузланског, Западнохерцеговачког и Кантона Сарајево, активности на обуци запосленика (по принципу тренинг тренера) за рад са корисницима услуга (незапосленим лицама и послодавцима) кроз примјену нових метода, као и успостави и ширењу реформског пакета и система мјерења учинака у јавним службама за запошљавање у Федерацији БиХ, изради индивидуалних планова запошљавања у раду са незапосленим лицама, те провођењу испитивања задовољства корисника услуга, постепено преносе и на остале службе за запошљавање у Федерацији БиХ. Такође, у 2018. години службе за запошљавање ће имплементирати нове савјетодавне услуге у раду лицама које намјеравају покренути властити бизнис/ *Start up*.

**ПРОЈЕКАТ ПОДРШКЕ ЗАПОШЉАВАЊУ У БОСНИ И ХЕРЦЕГОВИНИ**

Пројекат подршке запошљавању у БиХ је подржан од Свјетске банке/Међународне банке за обнову и развој. Вриједност Пројекта за Федерацију БиХ је 25 милиона евра, а носилац пројекта је Федерално министарство рада и социјалне политике. Пројекат садржи двије компоненте и то: промоција запошљавања путем мјера активне политике запошљавања и посредовања у запошљавању и подршка за системе управљања, мониторинга и комуникације. Циљ Пројекта је побољшања исхода запошљавања као и јачање капацитета и унапређење перформанси јавних служби за запошљавање у контексту савјетодавних услуга за незапослене особе, профилирања незапослених лица и израде индивидуалних планова запошљавања, посредовања у запошљавању, прикупљања информација о слободним радним мјестима и мониторинга мјера активне политика запошљавања. Између осталог, у четверогодишњем периоду до 2020. године кроз активности Федералног завода за запошљавање и кантоналних служби за запошљавање потребно је запослити 6.000 младих и 15.000 других теже запошљивих незапослених лица. У оквиру процеса профилирања, службе за запошљавање ће требати обухватити 30.000 лица кроз утврђивање степена запошљивости и исто толико лица ће требати имати израђен индивидулани план запошљавања.

**ФИНАНСИРАЊЕ ПРОЈЕКАТА СА ДРУГИМ организацијама и ИНСТИТУЦИЈАМА**

Већина заједничких пројеката у вези са тржиштем рада, запошљавањем и обуком, нпр. програми стручног оспособљавања и усавршавања, програми волонтирања, каријерне оријентације, организовање конференција, сајмова и других догађаја посвећених овој области, развојни пројекти из средстава Инструмента за претприступну помоћ ЕУ (IPA) – пројекти прекограничне сарадње, јачање институција и слично, као и пројекти са другим организацијама и институцијама, укључују учешће званичних институција у финансирању одређених компоненти пројеката. Област запошљавања се у IPA II третира у истом сектору са областима образовања и социјалне политике. IPA II има за циљ да се до 2020 допринесе учинковитијем и инклузивнијем тржишту рада, те се посебан значај даје развоју капацитета јавних служби за запошљавање и мјерама активне политике запошљавања.

Такође, одређени пројекти одвијају се кроз билатералну или мултилатералну сарадњу, како на домаћем плану тако и у склопу сарадње БиХ са другим државама и међународним тијелима, организацијама и институцијама који се односе на област тржишта рада у ширем смислу(обука, запошљавање, подузетништво, образовање одраслих, цјеложивотно учење, правна регулатива и др.), гдје је Федерални завод за запошљавање препознат као значајан партнер. Тако ће у 2018. години Федерални завод за запошљавање, на принципу учешћа у финансирању или обезбјеђења других ресурса, а уз подршку домаћих и/или међународних донатора, заједнички реализовати пројекте фокусиране на категорије тешко запошљивих незапослених лица, на категорије лица које нису обухваћене појединачним пројектима из овог програма рада, као и на пројекте који омогућавају брзо, ефикасно и ефективно дјеловање на тржишту рада у контексту задовољавања потреба за запошљавањем одговарајуће радне снаге и развоја њене конкурентности. Планира се и наставак пружања подршке организовању сајмова запошљавања у сарадњи са кантоналним службама за запошљавање, ради јачања и промовисања функције посредовања у запошљавању и других услуга, те олакшавања комуникације између кључних актера на тржишту рада. За трошкове учешћа у суфинансирању заједничких пројеката са другим организацијама и институцијама, а због повећаног интереса партнера на тржишту рада Федерални завод за запошљавање планирао је за 2018. годину средства у износу од 4.000.000,00 КМ.

**4.2. РЕПУБЛИКА СРПСКА**

Стратегија запошљавања Републике Српске 2016-2020. године (“Службени гласник Републике Српске”, број 90/16) један је од кључних докумената који дефинише основне активности и мјере које на тржишту рада предузима Завод за запошљавање, како у приоритетима дјеловања тако и дефинисању циљних група. Стратегијом запошљавања дефинисани су основни стратешки циљеви у четворогодишњем периоду, а на основу њих оперативни задаци који су у функцији остваривања стратешких циљева. Полазећи од основних функција и надлежности Завода за запошљавање као јавне установе чији су напори усмјерени на успостављање равнотеже на тржишту рада, планираће се мјере и активности које ће бити у функцији интеграције што већег броја незапослених лица на тржиште рада. Имајући у виду карактеристрике тржишта рада, као и брзо рефлектовање свих промјена управо на тржиште рада, Завод за запошљавање, у складу са Акционим планом запошљавања у Републици Српској, у 2018. години дефинише мјере активне политике запошљавања као приоритете чији је циљ укључивање што већег броја активних тражилаца посла у процес рада и повећање укупне запошљивости.

**4.2.1. МЈЕРЕ АКТИВНЕ ПОЛИТИКЕ ЗАПОШЉАВАЊА**

Мјере активне политике запошљавања реализоваће се кроз континуиране активности у сљедећим областима рада:

* Унапређење функције посредовања с циљем ефикаснијег усклађивања понуде и потражње;
* Повећање активности на тржиту рада;
* Реализација мјера у области каријерне оријентације, информисања о избору занимања, планирању каријере и развоју цјеложивотног учења;
* Прикупљање података о тржишту рада, анализа и праћење основних показатеља о стању и потребама тржишта рада, праћење кретања запошљавања, укупне запослености и незапослености;
* Реализација, праћење и евалуација пројеката запошљавања усвојених у Акционим планом запошљавања за 2017. годину чија се реализација наставља и у 2018. години;
* Припрему, израду и реализацију пројеката запошљавања који ће бити утврђени Акционим планом запошљавања за 2018. годину, а чији је непосредни носилац реализације Завод за запошљавање;
* Институционално јачање капацитета Завода за запошљавање и јачање и развој партнерских односа са другим актерима тржишта рада.

Имајући у виду остварени тренд запошљавања лица са евиденције у 2017. години посредничком функцијом Завода и мјерама активне политике запошљавања планира се да ће се у 2018. години запослити око **36.000** незапослених са евиденције Завода.

**4.2.2. РЕАЛИЗАЦИЈА, ПРАЋЕЊЕ И ЕВАЛУАЦИЈА ПРОЈЕКАТА ЗАПОШЉАВАЊА УСВОЈЕНИХ АКЦИОНИМ ПЛАНОМ ЗАПОШЉАВАЊА ЗА 2017. ГОДИНУ ЧИЈА СЕ РЕАЛИЗАЦИЈА НАСТАВЉА И У 2018. ГОДИНИ**

У складу са дефинисаним Акционим планом запошљавања за 2017. годину, као и измјенама истог, Завод за запошљавање проводио је сљедеће пројекте:

- Пројекат суфинансирања запошљавања и самозапошљавања дјеце погинулих бораца, демобилисаних бораца и ратних војних инвалида ВРС у 2017. години „Заједно до посла”,

- “Пројекат подршке самозапошљавању у 2017. години”,

- “Пројекат подршке стицању радног искуства младих са ВСС у статусу приправника”,

- “Пројекат подршке запошљавању лица изнад 50 година старости”, и

- “Пројекат подршке запошљавању Рома у Републици Српској у 2017. години”.

По наведеним пројектима средства су одобрена половином мјесеца јуна*, а с обзиром да су прва запошљавања највећим дијелом реализована у августу и септембру, реализација се већим дијелом преноси у 2018. годину.*

**ПРОЈЕКАТ СУФИНАНСИРАЊА ЗАПОШЉАВАЊА И САМОЗАПОШЉАВАЊА ДЈЕЦЕ ПОГИНУЛИХ БОРАЦА, ДЕМОБИЛИСАНИХ БОРАЦА И РАТНИХ ВОЈНИХ ИНВАЛИДА ВРС „ЗАЈЕДНО ДО ПОСЛА” У 2017. ГОДИНИ**

Циљ овог пројекта је запошљавање лица из утврђене циљне групе путем суфинансирања послодаваца и стварања повољнијих услова за самозапошљавање. Пројектом се настоји повољшати материјални положај ове осјетљиве популације ради економске одрживости и социјалне укључености, а с циљем стварања повољнијег и социјално праведнијег окружења. Пројекат се финансира из средстава Буџета у износу од 285.334,33 КМ и средстава Завода за запошљавање у износу од 3.797.665,67 КМ. Укупна вриједност Пројекта износи 4.083.000,00 КМ и очекивани ефекти Пројекта су запошљавање 677 лица са евиденције незапослених, од чега 384 лица запослено код послодавца на неодређени временски период и самозапошљавање 293 лица на период од најмање 12 мјесеци. Пројектом се очекује радна и социјална интеграција лица обухваћених Пројектом, посебно инвалидних лица (РВИ) као и унапређење функције посредовања с циљем бржег запошљавања. Потребна средства за 2018. годину су 1.138.500,00 КМ.

**ПРОЈЕКАТ ПОДРШКЕ САМОЗАПОШЉАВАЊУ У 2017. ГОДИНИ**

Циљ Пројекта је подстицање самозапошљавања и отварање нових радних мјеста посебно у пољопривреди. Додјелом подстицајних средстава за самозапошљавање и покретањем одређеног броја властитих бизниса отвара се простор за даље запошљавање, смањење броја незапослених лица са евиденције те социјално повољније окружење. Пројектом се такође подстиче развој предузетништва и рјешавање питања сопствене егзистенције лица која се запосле. Пројекат се финансира из средстава Завода за запошљавање Републике Српске. Укупна вриједност пројекта је 2.000.000 КМ за самозапошљавање 400 лица уз подстицај од 5.000,00 КМ по једном лицу. Очекивани ефекти Пројекта су самозапошљавање 379 лица са евиденције незапослених на период од најмање 12 мјесеци. Пројектом се очекује запошљавање и креирање нових радних мејста путем подстицаја за самозапошљавање и давање подршке развоју предузетничке иницијативе посебно кроз подршку пољопривредном сектору путем покретања нових бизниса у овом сектору. Потребна средства за 2018. годину су 568.500,00 КМ.

**ПРОЈЕКАТ ПОДРШКЕ СТИЦАЊУ РАДНОГ ИСКУСТВА МЛАДИХ СА ВСС У СТАТУСУ ПРИПРАВНИКА**

Циљ Пројекта је оспособљавање младих људи са ВСС за самосталан рад у струци и стицање услова за полагање приправничког испита у складу са општим или посебним Законом. Пројекат се финансира средствима Завода за запошљавање. Укупна вриједност Пројекта је 3.078.030,00 КМ а очекивани ефекти Пројекта огледају се у оспособљавању 380 младих и стручних лица са ВСС за самосталан рад у струци. Потребна средства за 2018. годину су 1.936.786,00 КМ.

**ПРОЈЕКАТ ПОДРШКЕ ЗАПОШЉАВАЊУ ОСОБА ИЗНАД 50 ГОДИНА СТАРОСТИ**

Циљ Пројекта је запошљавање лица изнад 50 година старости и активно укључивање у тржиште рада лица која су имала значајно претходно радно искуство и дали изузетно велики допринос развоју привредних токова, а сада се налазе на завршетку професионалне каријере. Пројекат се финансира средствима Завода за запошљавање Републике Српске. Укупна вриједност Пројекта је 1.336.000,00 КМ. Пројектом је предвиђено запошљавање 334 лица код послодаваца у износу од 4.000,00 КМ по незапосленом лицу. Пројектом се очекује социјална реинтеграција и укључивање у друштвене токове лица старијих од 50 година. Потребна средства за 2018. годину: 457.600,00 КМ.

**ПРОЈЕКАТ ПОДРШКЕ ЗАПОШЉАВАЊУ РОМА У РЕПУБЛИЦИ СРПСКОЈ У 2017. ГОДИНИ**

Циљ Пројекта је повећање запослености за Роме пријављене на евиденцију Завода као активни тражиоци посла кроз финансирање запошљавања код послодаваца и финансирање самозапошљавања те пружање подршке јачању посредовања при запошљавању. Пројекат се финасира из гранта Министарства за људска права и избјеглице БиХ. Укупна вриједност Пројекта износи 236.617,00 КМ за запошљавање 41 лице. Потребна средства за 2018. годину износе 155.002,00 КМ. Укупно потребна средства за пројекте који су почели са реализацијом у 2016. и 2017. години, а наставиће се са реализацијом у 2018. години износе 4.399.706,00 КМ.

**4.2.3. ПРИПРЕМА, ИЗРАДА И РЕАЛИЗАЦИЈА ПРОЈЕКАТА ЗАПОШЉАВАЊА КОЈИ ЋЕ БИТИ УТВРЂЕНИ АКЦИОНИМ ПЛАНОМ ЗАПОШЉАВАЊА ЗА 2018. ГОДИНУ**

У приједлогу Акционог плана запошљавања за 2018. годину, планирани су сљедећи пројекти:

* Припрема и реализација Програма финансирања запошљавања и самозапошљавања дјеце погинулих бораца, демобилисаних бораца и ратних војних инвалида у 2018. години

**Планирана средства за 2018. годину: 1.000.000,00 КМ.**

* Припрема и реализација Програма подршке запошљавању младих са ВСС у статусу прирпавника

**Планирана средства за 2018. годину: 5.960.000,00 КМ.**

* Припрема и реализација Програма запошљавања избјеглих,расељених лица и повратника ради интеграције и реинтеграције тих категорија

**Планирана средства за 2018. годину: 1.000.000,00 КМ.**

* Припрема и реализација Програма запошљавања и самозапошљавања циљних категорија у привреди (лица којима недостаје до 3 године стажа осигурања за стицање услова за старосну пензију, жене жртве породичног насиља, жене у руралним срединама)

**Планирана средства у 2018. години: 500.000,00 КМ.**

* Припрема и реализација Програма подршке запошљавању у привреди путем исплате подстицаја у висини уплаћених пореза и доприноса

**Планирана средства у 2018. години: 5.000.000,00 КМ.**

* Припрема и реализација Пројекта обуке, доквалификације и преквалификације у 2018. години

**Планирана средства за 2018. годину: 1.000.000,00 КМ.**

* Припрема и реализација Програма подршке запошљавању Рома у Републици Српској у 2018. години.

**Планирана средства за 2018. годину: 219.380,00 КМ.**

**РЕАЛИЗАЦИЈА ПРОЈЕКАТА РАЗВОЈА И ЈАЧАЊА МЕХАНИЗАМА РАДА, УНУТРАШЊИХ КАПАЦИТЕТА И ПОВЕЋАЊА КОНКУРЕНТНОСТИ СЛУЖБЕ ЗАПОШЉАВАЊА У САРАДЊИ СА ДРУГИМ ПАРТНЕРИМА И ИНСТИТУЦИЈАМА**

Завод за запошљавање Републике Српске ће и у 2018. години наставити имплементацију **“Пројекта запошљавања младих (YEP)“**, који подржава Влада Швајцарске, а имплементира њемачка организација GOPA. У оквиру имплементације посебан акценат ће бити на унапређењу метода и садржаја рада бироа, као и даљој обуци радника Завода. У оквиру Пројекта планирано је и ширење мреже клубова за тражење посла.

У оквиру сарадње са **Европском тренинг фондацијом - ЕТФ,** чије активности су структуриране око низа пројеката који се одвијају у земљама партнерима како би олакшали реформу стручног образовања и оспособљавања те система запошљавања, наставиће се активности и у 2018. години. циљ ових активности је да се омогући и подстакне размјена пракси између различитих институција специјализованих за запошљавање, развој вјештина, запошљавање младих, те представника социјалних партнера. Једна од кључних активности у 2018. години биће усмјерена на испитивање потреба тржишта рада и израду инструмената за праћење потреба.

Када је у питању Пројекат **“Платформа за запошљавање и социјална питања”** који имплементира Савјет за регионалну сарадњу (РЦЦ) и Међународна организација рада (ИЛО) Завод ће и у наредном периоду активно учествовати у активностима које имају за циљ унапређење регионалне сарадње и успостављање регионалне платформе за запошљавање и социјална питања. циљ овог пројекта је импелментација компаративног учења планирања на основу остварених резултата.

Са међународном организацијом рада ILO наставиће се активности на реализацији пројекта **“Промоција инклузивних рјешења на тржишту рада”**, а акценат ће бити на укључивању маргинализованих и тешко запошљивих лица на тржиште рада. Поред поменутих пројеката Завод за запошљавање наставиће учешће и у ЕУ Пројекту **“Развој квалификационог оквира за цјеложивотно учење - QF LLL ”** који је посвећен даљем развоју и провођењу Квалификационог оквира у БиХ са фокусом на стручно образовање одраслих (VET).

Међународна организација рада (ILO) је у 2016. години започела имплементацију новог трогодишњег пројекта под називом **“Подршка локалним партенерствима за** **запошљавање у БиХ”** **(Local Employment Partnership - LEP)** који финансира ЕУ. Пројекат је дио шире подршке ЕУ локалном развоју и запошљавању у БиХ а проводи га ILO са циљем да се подрже самоодрживе, партнерски вођене активности у оквиру тржишта рада на локалном нивоу, како би се повећао приступ формалном запошљавању, посебно у подручјима погођеним поплавама у 2014. години. У 2018. години наставиће се имплементација Пројекта међународне организације рада (ILO) **“Подршка локалним партенерствима за запошљавање у БиХ” - LEP** у оквиру којег се реализује 8 пројеката на нивоу локалних заједница гдје је Завод, односно локални бирои, партнер у склопу Пројекта. Крајњи циљ пројекта су новоформирана и одржива радна мјеста, запошљавање лица са евиденције бироа Завода за запошљавање Републике Српске и развој локалног партнерства за образовање и запошљавање.

У складу са процесом програмирања помоћи Европске уније у оквиру IPA пројеката, Завод за запошљавање Републике Српске ће активно учествовати у припреми и изради Пројекта **“Подршка могућностима запошљавања”** у оквиру Програма IPA за 2016. годину. Програм има за циљ да допринесе повећању могућности запошљавања у Републици Српској/БиХ побољшањем квалитета и ефикасности институција тржишта рада и система образовања.

**4.3. БРЧКО ДИСТРИКТ БиХ**

Полазећи од властите улоге на тржишту рада, расположивих средстава у Финансијском плану за 2018. годину, Завод за запошљавање Брчко Дистрикта БиХ, утврђује Програм рада Завода у 2018. години као саставни дио Финансијског плана Завода за 2018. годину и од сљедећих опредјељења:

* У 2018. години ће наставити активности на унапређењу организације рада Завода, примјерене потребама савремене организације на тржишту рада и запошљавања, уважавајући сазнања и препоруке пројеката из IPA, компоненте 1 и 2 које се тичу унапређења рада Служби запошљавања и подизања квалитета испоручених услуга, корисницима услуга – незапосленим и послодавцима,
* Нормативно, кроз доградњу правног оквира, унапређивати политике тржишта рада:
* кроз размјену инфромација о стању на тржишту рада и запошљавања,
* унапређење посредовања у запошљавању – кроз јачање савјетодавне функције,
* јачање функције помоћи у професионалној оријентацији и каријерном усмјеравању младих, путем благовременог и цјеловитог информисања о стању на тржишту рада,
* унапређење активних мјера запошљавања, кроз преквалификацију доквалификацију и дошколовање, рјешавањем структурне незапослености како за познатог послодавца тако и за тржиште рада, субвенционисањем послодаваца који обезбјеђују ново запошљавање, уз што већу дугорочност у запошљавању, у оквиру расположивих финансијских средстава и др.,
* јачањем социјалне укључености незапослених лица и обуке за активније тражење запослења,
* припремом за тржиште рада кроз обуку из предузетништва, информатичке обуке, обуке за вођење пословних књига, обуку из страних језика и друге видове обука, према интересима незапослених лица,
* интензивнија комуникација Завода и послодаваца кроз успостављање савјетодавног вијећа.
* Стварање техничких услова, обезбјеђењем адекватног пословног простора, за кадровско јачање институције Завода,
* Јачање капацитета Завода кроз перманентну обуку кадрова Завода,
* Приједлога Буџета Брчко Дистрикта БиХ за фискалну 2018. годину, којим је предвиђено обезбјеђење значајних средстава у циљу што потпуније имплементације Закона о запошљавању,
* Јачање информатичких капацитета како у техничком тако и кадровском погледу,
* Провођење реформског пакета у сарадњи са Пројектом YEP.

**4.3.1. МЈЕРЕ АКТИВНЕ ПОЛИТИКЕ ЗАПОШЉАВАЊА**

Активна посредничка улога Завода и усклађивање понуде и потражње на тржишту рада може се реализовати кроз сљедеће мјере:

* Подјелом на евидентичарске и савјетодавне послове те увођењем индивидуалног и групног савјетовања,
* Увођењем Мобилног бироа ради лакшег приступа услугама Завода незапослених лица из руралних средина,
* Реформом и измјеном устаљене праксе приликом провођења Активне политике запошљавања,
* Унапређењем функције професионалне оријентације путем каријерног усмјеравања кроз благовремено и цјеловито информисање ученика завршних разреда основних и средњих школа о стању на тржишу рада,
* Подстицање развоја неформалног образовања, постсекундарног образовања и организовања стручне припреме радника према потребама тржишта рада,
* Унапређењем степена и квалитете сарадње са послодавцима кроз увођење Канцеларије за послодавце,
* Константним оглашавањем потребама које искажу послодавци путем огласа, непосредном комуникацијом са Заводом или анкетним испитивањем путем Web и FB странице,
* Издавање информација и публикација о кретању на тржишту рада као и публикација из области запошљавања,

Завод за запошљавање Брчко Дистрикта БиХ ће у 2018. години, с циљем подстицања и ефикаснијег функционисања тржишта рада и повећања стопе запослености, своје активности усмјерити да се постигне што ефикаснија активна посредничка улога Завода.

**ПРОГРАМ ЗАПОШЉАВАЊА НЕЗАПОСЛЕНИХ ЛИЦА ИЗ КАТЕГОРИЈЕ ТЕЖЕ ЗАПОШЉИВИХ (ЛИЦА СТАРИЈЕ ЖИВОТНЕ ДОБИ, ЛИЦА СА ИНВАЛИДИТЕТОМ, ДЈЕЦА ПОГИНУЛИХ БОРАЦА И РВИ, МЛАДИ ДО 35 ГОДИНА)**

Циљ ове мјере је подршка запошљавању незапослених лица из теже запошљивих категорија и то:

* НК-ССС - у износу од 80% укупних средстава; 5.000,00 КМ / по запосленом лицу за 144 лица
* ВШС-ВСС - у износу од 20% укупних средстава; 7.000,00 КМ / по запосленом лицу за 24 лица.

Овај програм довешће до повећања социјалне укључености лица са инвалидитетом и лица старије животне доби, дугорочност у запошљавању лица из теже запошљивих категорија, стварање услова за одлазак у пензију лица старије животне доби и смањење одлива незапослених младих лица услед одласка у иностранство. Укупно је предвиђено овим програмом обухватити 164 лица из циљних група са евиденције незапослених, а за овај програм је планирано издвајање 904.363,00 КМ.

**ПРОГРАМИ СТРУЧНОГ ОСПОСОБЉАВАЊА, ОБУКЕ И ПРИПРЕМЕ ЗА ЗАПОСЛЕЊЕ**

Програмом рада за 2018. годину је предвиђено да 550 лица са евиденције незапослених прођу неки од програма стручног оспособљавања, обука и припрема за запослење. Овим програмом предвиђене су обуке заинтересованих кандидата из слиједећих области:

* Информатичко описмењавање – 100 кандидата,
* Основа графичког и веб дизајна – 100 кандидата,
* Вођење пословних књига – 50 кандидата,
* Курс енглеског језика – почетни ниво - 100 кандидата,
* Курс енглеског пословног језика – 100 кандидата
* Курс њемачког језика – 50 кандидата,
* Обука из области предузетништва – 50 кандидата.

У 2018. години за реализацију овог програма предвиђена су средства у износу од 77.000,00 КМ.

**ПРОГРАМ ПРИПРЕМЕ ЗА ЗАПОСЛЕЊЕ НЕЗАПОСЛЕНИХ ЛИЦА ЗА РАД ЗА ПОЗНАТОГ ПОСЛОДАВЦА**

Програм је фокусиран на незапослена лица која немају потребна знања и вјештине, а које се, нарочито, односе на нове технологије и методе рада у привредном сектору (прерађивачкој индустрији у најширем смислу, дрвопрерада, металопрерада, текстил, туризам и угоститељство), као и грађевинарство, прехрамбени сектор, медицински сектор и слично, како би се рјешавао проблем прилагођавања радне снаге стварним потребама тржишта рада. Завод ће средства, намијењена заПрограм припреме за запослење незапослених лица за рад за познатог послодавца, додијелити на сљедећи начин: Послодавцу се једнократно исплаћује износ од 1.000,00 КМ по одабраном кандидату, а исти се распоређује, како слиједи:

а) Накнада за послодавца у износу од 500,00 КМ

б) Накнада полазнику обуке у укупном износу од 500,00 КМ (исплата по мјесецу 210,00 КМ плус остали трошкови)

Послодавац, полазнику обуке, исплаћује у двије транше од по 250,00 КМ, мјесечно (на крају мјесеца), и састоји се од:

- мјесечне новчане накнаде која се исплаћује директно полазнику обуке од око 210,00 КМ

- осигурање од повреда на раду током обуке у складу са важећим прописима од 3,00 КМ - порези око 37,00 КМ

Завод обезбјеђује средства намијењена заПрограм припреме незапослених лица за рад за познатог послодавца, у износу од 67.000,00 КМ за програм обуке, чиме ће се финансирати, максимално, 67 лица са активне евиденције Завода. Послодавац по овом програму може аплицирати на износ од, максимално, 10.000,00 КМ, односно, аплицирати за, припрему за запослење за максимално, 10 лица са активне евиденције Завода. Припрема за рад, по овом Програму, може да траје највише до два (2) мјесеца, а обавља се код овлашћене јавне установе или другог овлашћеног правног субјекта или познатог послодаваца (апликанта).

**ПРОГРАМ ЗАПОШЉАВАЊА НЕЗАПОСЛЕНИХ ЛИЦА ИЗ РЕДА РОМСКЕ ПОПУЛАЦИЈЕ**

Овај програм подразумјева суфинансирање запошљавања и самозапошљавања лица из реда Рома. Укупно су планирана средства у износу од 154.047,00 КМ.

**ПРОГРАМ УСКЛАЂИВАЊА ТРЖИШТА РАДА И СИСТЕМА ОБРАЗОВАЊА – КАРИЈЕРНО УСМЈЕРАВАЊЕ И САВЈЕТОВАЊЕ**

Циљ овог програма је:

* Омогућити квалитетније савјетовање ученика основних школа у одабиру свог будућег средњошколског образовања и занимања,
* Омогућити квалитетније савјетовање ученика средњих школа у одабиру даљег факултетског образовања и конкурентнијег занимања на тржишту рада,
* Израдити материјале којима ће се заинтересована лица информисати и у којима ће бити доступне све потребне информације за основце и средњошколце.
* Извршити анкетирање послодаваца с циљем прикупљања података о траженим образовним профилима на тржишту рада,
* Израда материјала којим ће се омогућити младима који траже посао да дођу до неопходних информација,
* Успоставити канцеларију за каријерно савјетовање и координацију активности у трајању од минимум девет мјесеци у којој ће се моћи добити све потребне информације уз ангажовање психолога с циљем стручне помоћи и усмјеравања,
* Организовати сајам образовања и запошљавања као догађај Програма који би на једном мјесту окупио све средње и високе школе у Брчком и окружењу, које би презентовале своје програме ученицима и студентима, док би заинтересовани послодавци из Брчког и окружења презентовали своје потребе за новим радним мјестима. Завод би са своје стране програме подстицаја нових запошљавања темпирао тако да финансијски подрже нове уговоре о раду који се склопе на Сајму,
* Израдити и спровести рекламну и промотивну кампању.

За ове активности планирана су средства у износу од 100.000,00 КМ.

**Професионална оријентација**

Исто тако, у склопу планираних активности Завод ће вршити професионално информисање за ученике завршних разреда основних и средњих школа на подручју Брчко Дистрикта БиХ. Овом активношћу ће бити дефинисан циљ Програма, циљна група, те друге планиране активности, а које ће се односити на професионално информисање ученика завршних разреда за избор будућег занимања. Услуге професионалног информисања ученицима завршних разреда градских школа биће пружене у просторијама школа или Омладинског центра док ће се услуге подручним и сеоским школама бити пружене у просторијама тих школа. Професионална оријентација ће се промовисати путем презентација, летака за ученике, материјалом за огласне табле у школама и путем електронских и принтаних медија.

**РЕФОРМА ЗАВОДА ЗА ЗАПОШЉАВАЊЕ БРЧКО ДИСТРИКТА БиХ**

Уз једногласну одлуку Управног одбора Завода, кренуо је процес реформе Завода. У складу са овом одлуком Управног одбора, 08.12.2015. године потписан је Меморандум о разумјевању са њемачком консултантском фирмом GOPA која средствима Владе Швајцарске кроз Пројект YEP врши реформске процесе у заводима и службама за запошљавањење у Републици Српској и Федерацији БиХ. Први корак реформе представљала је израда ситуационе анализе у Заводу која је основни документ у којем се дају смјернице и приједлози за даље кораке у правцу јачања рада Завода. Након сагласности Управног одбора Завода кренуо је процес реформе Завода, заједно са YEP Пројектом а на основу Меморандума о разумијевању са њемачком консултантском фирмом GOPA која средствима Владе Швајцарске кроз YEP пројекат врши реформске процесе у заводима и службама за запошљавањење у Републици Српској и Федерацији БиХ. У суштини, уласком у сарадњу са Пројектом YEP, Завод жели својим корисницима услуга, на што лакши и једноставнији начин омогућити да остваре своја тражења. Подизање квалитета рада, на бази горе наведеног, очекује се у многим сегментима:

- Увођење информационих семинара за незапослене,

- Индивидуално савјетовање,

- Групно савјетовање - Клуб за тражење посла,

- Мобилни биро,

- Служба за рад са послодавцима,

- Реформа активне политике запошљавања.

**4.4. МЈЕРЕ КОЈЕ СЕ ОДНОСЕ НА САРАДЊУ У ОБЛАСТИ МЕЂУНАРОДНОГ ТРЖИШТА РАДА**

У складу са одредбамаЗакона о Агенцији за рад и запошљавање БиХ („Службени гласник БиХ“, бр. 21/03 и 43/09), и Програмом рада Агенције за рад и запошљавање БиХ за 2018. годину, Агенција ће, у сарадњи са Федералним заводом за запошљавање Федерације БиХ, Заводом за запошљавање Републике Српске и Заводом за запошљавање Брчко Дистрикта БиХ, у 2018. години:

* Представљати Агенцију на међународном плану у области запошљавања и сарађивати са надлежним агенцијама, институцијама и међународним организацијама у тој области;
* Учествовати у преговорима за закључивање међународних уговора у области социјалног осигурања у дијелу који се односи на област незапослености;
* Учествовати у преговорима за закључивање међународних уговора у области запошљавања;
* У сарадњи са ентитетским заводима за запошљавање и Заводом за запошљавање Брчко Дистрикта БиХ, учествовати у провођењу закључених међународних споразума о запошљавању са Републиком Словенијом, Републиком Србијом, Државом Катар и Договора о посредовању при запошљавању радника из БиХ у СР Њемачку на одређено вријеме (његоватељи);
* У сарадњи са ентитетским заводима за запошљавање и Заводом за запошљавање Брчко Дистрикта БиХ, учествовати у реализацији закључених споразума о социјалном осигурању између БиХ и других држава у дијелу који се односи на област незапослености;
* Учествовати у реализацији Договора о слању студената из БиХ на стручну феријалну праксу у СР Њемачку у току љетног распуста, којег су потписали Агенција за рад и запошљавање БиХ и Савезна Агенција за рад СР Њемачке;
* Координирати активности у домаћим и међународним пројектима у области запошљавања који су од интереса за Босну и Херцеговину и, у сарадњи са ентитетским заводима за запошљавање и Заводом за запошљавање Брчко Дистрикта БиХ, учествовати у њиховој реализацији;
* У сарадњи са ентитетским заводима за запошљавање и Заводом за запошљавање Брчко Дистрикта БиХ, израдити Приједлог квота за запошљавање странаца у БиХ за 2019. годину и доставити га Министарству цивилних послова БиХ.

1. **ЗАКЉУЧНА РАЗМАТРАЊА**

У 2018. години се у БиХ прогнозира наставак привредног раста на нивоу 2017. године са реалном стопом од 3,4%[[6]](#footnote-6). Основна претпоставка овдје је наставак сличног интензитета економског раста у Европској унији и ближем окружењу. Кретања у окружењу представљају главни фактор економских кретања у БиХ кроз неколико важних канала. Спољна трговина је при томе примаран фактор с обзиром да извозна тражња из окружења представља важан фактор раста (у великој мјери) извозно оријентисане индустрије, а са њом и запослености.

Пошто се у 2018. години у БиХ очекује раст обима инвестиција, односно обима индустријске производње то би позитивно утицало на број запослених лица. Поред тога, повећање обима трговине би такође позитивно допринијело дешавањима на тржишту рада односно стварању услова за креирање нових радних мјеста, нарочито у приватном сектору. Као и претходну годину, раст броја запослених у јавном сектору не би требао битно доприносити расту укупног броја запослених. И у земљама ЕУ се такође очекује постепено смањење стопе незапослености уз претпостављени економски раст. На основу предвиђених свеукупних економских дешавања у ЕУ и на домаћем тржишту, у БиХ се може очекивати наставак постепеног смањења стопе регистроване незапослености која би могла бити нижа у односу на стопу незапослености прије економске кризе. Број запослених лица би могао бити већи за 2,5% г/г, уз номинални раст просјечне нето плате од 2,3%.

1. Извор: Агенција за статистику БиХ [↑](#footnote-ref-1)
2. Извор: Агенција за статистику БиХ [↑](#footnote-ref-2)
3. Извор: Агенција за статистику БиХ, Анкета о радној снази 2017. [↑](#footnote-ref-3)
4. , Стратегија запошљавања Републике Српске 2016.-2020., Стратегија јачања функције посредовања у јавним службама за запошљавање у Федерацији БиХ и др. [↑](#footnote-ref-4)
5. Дио средстава у процјењеном износу од 24.957.500 KM се односи на средства којима ће се обезбиједити финансирање наставка реализације уговора зајључених по мјерама активне политике запошљавања из 2015., 2016. i 2017. године а који ће се реализовати током наредног периода и потенцијалних обавеза за које се процјењује да ће бити уговорене до краја 2017. године. [↑](#footnote-ref-5)
6. Дирекција за економско планирање БиХ Програм економских реформи за период 2018.-2020. година [↑](#footnote-ref-6)